România a câștigat și al doilea amical cu Macedonia de Nord: "Un debut cum nu se putea mai frumos"
Naționala masculină de handbla a României a câștigat ambele meciuri de verificare jucate cu Macedonia de Nord la Brăila.
"Un debut cum nu se putea mai frumos", a transmis selecționerul George Buricea
După ce s-au impus cu 32-27 într-un meci desfăşurat cu porţile închise, tricolorii s-au impus, cu spectatori în tribune, cu 28-24 (15-10).
Au fost primele meciuri ca selecționer al României pentru George Buricea. "Prima mea acţiune ca selecţioner. Şase zile alături de băieţi, două victorii şi începutul unei frumoase poveşti. Receptivi, muncitori şi profesionişti.
Un sentiment extraordinar să ai asemenea jucători cu tine, gata să se sacrifice pentru ţara lor şi să lupte chiar şi într-un meci amical.
Un debut cum nu se putea mai frumos pentru mine, în oraşul meu natal, Brăila, care ne-a primit cu tot ce a avut mai bun, de la cazare la condiţiile de refacere şi, mai ales, la publicul minunat venit să ne vadă. Imaginile vorbesc de la sine.
O săptămână grea, dar extrem frumoasă, care s-a încheiat promiţător, iar pentru asta le mulţumesc tuturor: jucătorilor mei, oraşului Brăila şi constănţenilor care au venit după noi.
Totul a fost ireproşabil în această primă săptămână ca selecţioner al României, iar pentru asta mulţumesc, de asemenea, staffului meu şi Federaţiei", a scris Buricea pe Facebook.
Meciurile împotriva Cehiei din preliminariile Campionatul Mondial au loc între 8 și 12 mai
Tehnicianul promite că jucătorii vor da totul în dubla cu Cehia, din barajul pentru Campionatul Mondial de handbal masculin din 2025.
"Ne aşteaptă o dublă infernală cu Cehia, unde avem nevoie ca toţi băieţii să fie sănătoşi şi cu aceeaşi putere de muncă şi încredere. Vă garantăm că vom da tot ce e mai bun la ora meciului pentru o calificare la Campionatul Mondial. Hai România!", a mai scris Buricea.
Naţionala României va înfrunta Cehia în barajul pentru Campionatul Mondial din 2025. Partidele, tur-retur, vor avea loc în perioada 8-12 mai, România urmând să joace prima manşă pe teren propriu, la Baia Mare.